अस्पतालों में साइकिल स्टैंड पर चल रही चौथवसूली का कांग्रेसी ने किया स्टिंग
कोटा| मेडिकलकॉलेज के अस्पतालों में साइकिल स्टैंड पर चौथवसूली का एक और मामला सामने आया है। इस बार नए अस्पताल जेकेलोन में दो से तीन गुना दरें वसूली की शिकायत हुई है। बूंदी निवासी युवक कांग्रेस के प्रदेश महासचिव चर्मेश शर्मा ने संभागीय आयुक्त, पुलिस महानिरीक्षक, जिला कलेक्टर एसपी को लिखित शिकायत के साथ साइकिल स्टैंडों पर दी जा रही गलत पर्चियों की प्रति भेजकर आरोपियों की गिरफ्तारी की मांग की है।
उन्होंने दोनों अस्पतालों में वसूली के स्टिंग की वीडियो भी शिकायत के साथ अधिकारियों को भेजी है। शर्मा ने बताया कि 28 फरवरी को जेकेलोन अस्पताल में कार पार्किंग के 30 रुपए ले लिए। जबकि पर्ची पर 10 रुपए लिखे थे और ठेकेदार के कर्मचारियों ने उसे काटकर 30 कर रखे थे। इससे पहले 21 फरवरी को इसी तरह 20 रुपए लिए गए। वहां भी पर्ची पर काटकर 10 की जगह 20 लिखे गए थे। दोनों जगहों के उसी वक्त वीडियो बना लिए, जिसमें कर्मचारी साफ दादागिरी करते हुए नजर रहे हैं। शर्मा का कहना है कि अस्पताल अधीक्षकों की शह पर लूट का यह खुला खेल हो रहा है। हैरानी इस बात की है कि दोनों जगह रेट लिस्ट चस्पा नहीं है। दोनों ही अस्पतालों में रोजाना हजारों लोग आते हैं। उधर, इस मामले में अस्पताल अधीक्षकों का कहना है कि शिकायत अभी हमारे पास नहीं आई है, यदि आएगी तो कार्रवाई की जाएगी। गौरतलब है कि इससे पहले एमबीएस अस्पताल के साइकिल स्टैंड पर भी 6 गुना दर वसूली का मामला सामने आया था, जिसमें भी अस्पताल प्रशासन ने अब तक कोई कार्रवाई नहीं की।
नए अस्पताल और जेकेलोन में पर्चियों पर लिखे दर को काटकर नई दर लिख दी जाती है।
hin_Deva hin_Deva hin_Deva hin_Deva